**Broj: 711-I-1492-M-100/19-02-8**

Zagreb, 31. svibnja 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, i Tatijane Vučetić, kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Ranka Blaževića, općinskog načelnika Općine Sutivan, za davanjem mišljenja Povjerenstva,** na 56. sjednici, održanoj 12. srpnja 2019.g., daje sljedeće

**MIŠLJENJE**

1. **Sukladno odredbama ZSSI-a, osoba koju zastupa otac dužnosnika Ranka Blaževića, općinskog načelnika Općine Sutivan, može kao ponuditelj sudjelovati u javnom natječaju za prodaju nekretnina u vlasništvu Općine Sutivan te otkupiti zemljište od Općine Sutivan ukoliko je za isto dala najpovoljniju ponudu.**

1. **U cilju učinkovitog izbjegavanja sukoba interesa, očuvanja integriteta i vjerodostojnosti dužnosnika te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa povezanih osoba, upućuje se dužnosnik da obavijesti Općinsko vijeće Općine Sutivan o činjenici da je ponudu za kupnju nekretnine u vlasništvu Općine Sutivan podnijela osoba koju zastupa dužnosnikov otac te da se u cijelosti izuzme iz svih radnji vezanih uz provedbu javnog natječaja za prodaju navedene nekretnine. Ukoliko ponuda ponuditelja zastupanog po dužnosnikovom ocu bude najpovoljnija, Povjerenstvo upućuje dužnosnika da se izuzme od podnošenja prijedloga Općinskom vijeću za donošenje odluke o prodaji zemljišta navedenom ponuditelju, sklapanja ugovora o kupoprodaji s istim, kao i od nadzora nad provedbom predmetnog ugovora te da za isto ovlasti svog zamjenika.**
2. **Ukoliko je dužnosnik Ranko Blažević već u trenutku sastavljanja prijedloga za raspisivanje natječaja za prodaju zemljišta u vlasništvu Općine Sutivan imao saznanja da će se na navedeni natječaj kao ponuditelj javiti osoba koju zastupa dužnosnikov otac, Povjerenstvo smatra da bi se dužnosnik trebao izuzeti i od podnošenja navedenog prijedloga Općinskom vijeću Općine Sutivan te za navedeno također ovlastiti svog zamjenika.**

Obrazloženje

Zahtjev za davanjem mišljenja Povjerenstva podnio je dužnosnik Ranko Blažević, općinski načelnik Općine Sutivan. U knjigama ulazne pošte zahtjev je zaprimljen pod brojem 711-U-2521-M-100/19-01-1, dana 5. srpnja 2019.g., povodom kojeg se vodi predmet broj: M-100/19.

Člankom 3. stavkom 1. točkom 43. ZSSI-a propisano je da su općinski načelnici i njihovi zamjenici dužnosnici u smislu navedenog Zakona. Uvidom u Registar dužnosnika utvrđeno je da je Ranko Blažević dužnost općinskog načelnika Općine Sutivan obnašao u mandatu 2013.-2017. te da istu dužnost obnaša i u aktualnom mandatu, počevši od 25. svibnja 2017.g. te je stoga povodom obnašanja navedene dužnosti, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva, koje je potom dužno dati obrazloženo mišljenje u roku od 15 dana od dana primitka zahtjeva.

Dužnosnik u predmetnom zahtjevu navodi da bi se na sjednici Općinskog vijeća Općine Sutivan zakazanoj za početak srpnja tekuće godine trebao naći i prijedlog odluke o raspisivanju natječaja za prodaju zemljišta u vlasništvu Općine Sutivan. Sukladno odredbi članka 391. stavka 1. Zakona o vlasništvu i drugim stvarnim pravima („Narodne novine“ broj 91/96., 68/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09., 143/12. i 152/14.) zemljište će se prodati putem javnog natječaja, uz naknadu utvrđenu po tržišnoj cijeni.

Dužnosnik od Povjerenstva traži mišljenje o tome bi li se kao općinski načelnik Općine Sutivan našao u sukobu interesa ukoliko bi njegov otac temeljem dane punomoći, zastupao ponuditelja u postupku prodaje predmetnog zemljišta te ukoliko isti dostavi najprihvatljiviju ponudu, bi li se našao u sukobu interesa prilikom predlaganja Općinskom vijeću Općine Sutivan donošenje Odluke o prodaji zemljišta kupcu zastupanom po dužnosnikovom ocu.

Člankom 2. stavkom 1. ZSSI-a propisano je da u obnašanju javne dužnosti dužnosnici ne smiju svoj privatni interes stavljati iznad javnog interesa, a stavkom 2. istog članka Zakona propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe na njegovu nepristranost u obavljanju javne dužnosti ili se osnovano može smatrati da privatni interes dužnosnika utječe na njegovu nepristranost u obavljanju javne dužnosti ili privatni interes dužnosnika može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani. Člankom 5. stavkom 3. ZSSI-a propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 4. stavkom 2. ZSSI-a propisano je da se članom obitelji dužnosnika u smislu ZSSI-a smatraju, između ostalih, njegovi srodnici po krvi u uspravnoj liniji te se stoga i dužnosnikov otac smatra članom obitelji dužnosnika. Sukladno stavku 5. istog članka povezanim osobama u smislu ZSSI-a smatraju se članovi obitelji dužnosnika te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom.

Povjerenstvo napominje da je sukladno članku 48. stavku 1. točki 5. Zakona o lokalnoj i područnoj (regionalnoj) samoupravi („Narodne novine“, broj 33/01, 60/01, 129/05, 109/07, 125/08, 36/09, 150/11, 144/12, 19/13, 137/15, 123/17), općinski načelnik, gradonačelnik i župan odlučuje o stjecanju i otuđivanju nekretnina i pokretnina grada i drugom raspolaganju imovinom u skladu s ovim Zakonom, statutom jedinice i posebnim propisima. Pritom, sukladno stavku 2. i 3. istog članka toga Zakona, općinski načelnik, gradonačelnik, odnosno župan može odlučivati o stjecanju i otuđivanju u visini pojedinačne vrijednosti do najviše 0,5% iznosa prihoda bez primitaka ostvarenih u godini koja prethodi godini u kojoj se odlučuje o stjecanju i otuđivanju pokretnina i nekretnina, odnosno drugom raspolaganju imovinom. Ako je taj iznos veći od 1.000.000,00 kuna, općinski načelnik, gradonačelnik, odnosno župan može odlučivati najviše do 1.000.000,00 kuna, a ako je taj iznos manji od 70.000,00 kuna, tada može odlučivati najviše do 70.000,00 kuna. Stjecanje i otuđivanje nekretnina i pokretnina te drugo raspolaganje imovinom mora biti planirano u proračunu jedinice i provedeno u skladu sa zakonom. O stjecanju i otuđivanju nekretnina i pokretnina te drugom raspolaganju imovinom većom od vrijednosti utvrđenih stavkom 2. ovoga članka odlučuje predstavničko tijelo jedinice lokalne, odnosno područne (regionalne) samouprave.

Iz dužnosnikovog zahtjeva za davanjem mišljenja proizlazi da odluku o raspisivanju natječaja za prodaju zemljišta u vlasništvu Općine Sutivan te odluku o prodaji zemljišta konkretnom kupcu donosi Općinsko vijeće Općine Sutivan, na prijedlog općinskog načelnika.

Povjerenstvo obrazlaže da ZSSI ne sadrži odredbe kojima bi bilo zabranjeno stupanje u poslovne odnose, konkretno sklapanje ugovora o kupoprodaji nekretnine u vlasništvu Općine Sutivan, između navedene Općine kao tijela javne vlasti u kojem dužnosnik obnaša dužnost i fizičke osobe koju zastupa dužnosnikov otac.

Međutim, Povjerenstvo ukazuje dužnosniku da je u obnašanju dužnosti općinskog načelnika Općine Sutivan dužan voditi računa o načelima djelovanja propisanim člankom 5. ZSSI-a te o mogućoj percepciji koja bi se mogla stvoriti u javnosti da je koristio dužnost općinskog načelnika Općine Sutivan s ciljem stjecanja probitka osobe koju u postupku prodaje zemljišta u vlasništvu navedene Općine zastupa dužnosnikov otac.

Povjerenstvo stoga ukazuje dužnosniku da, u cilju učinkovitog izbjegavanja sukoba interesa, očuvanja vlastitog integriteta i vjerodostojnosti te otklanjanja svake sumnje da je položaj dužnosnika na bilo koji način iskoristio radi ostvarivanja privatnih interesa povezanih osoba, obavijesti Općinsko vijeće Općine Sutivan o činjenici da je ponudu za kupnju nekretnine u vlasništvu Općine Sutivan podnijela osoba koju zastupa dužnosnikov otac te da se u cijelosti izuzme iz svih radnji vezanih za provedbu javnog natječaja za prodaju nekretnina u vlasništvu navedene jedinice lokalne samouprave. Ukoliko ponuda ponuditelja zastupanog po dužnosnikovom ocu bude najpovoljnija, dužnosnik bi se trebao izuzeti i od podnošenja prijedloga Općinskom vijeću Općine Sutivan za donošenje odluke o prodaji zemljišta navedenom ponuditelju, od sklapanja ugovora o kupoprodaji s istim te od nadzora nad provedbom predmetnog ugovora.

Povjerenstvo nadalje ukazuje dužnosniku da bi se trebao izuzeti i od podnošenja prijedloga Općinskom vijeću Općine Sutivan za raspisivanje natječaja za prodaju zemljišta u vlasništvu Općine Sutivan te za isto ovlastiti svog zamjenika, u slučaju je već u trenutku sastavljanja navedenog prijedloga imao saznanja da će se na javni natječaj za prodaju zemljišta kao ponuditelj javiti osoba koju zastupa dužnosnikov otac.

Slijedom navedenog, Povjerenstvo je dalo mišljenje kao u izreci.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Ranko Blažević, elektroničkom dostavom

2. Objava na internetskoj stranici Povjerenstva

3. Pismohrana